**Michael DiPietro** (s. 9. heinäkuuta 1999 Windsor, Ontario, Kanada) on kanadalainen jääkiekkomaalivahti, joka pelaa OHL-joukkue Ottawa 67’sissa. Hänellä on tulokassopimus NHL-joukkue Vancouver Canucksin kanssa.

Pelityyli
---------

*The Sports Forecaster* -sivuston mukaan DiPietro loistaa erinomaisilla reflekseillään maalialueella ja pitää itsensä pelissä kaiken aikaa. Hän osoittaa jo NHL:ääkin ajatellen esimerkillistä asennetta. DiPietrolla on myös hyvä hanskakäsi. Hän ei ole kuitenkaan kovin isokokoinen ja DiPietron tulisi lisätä voimaa ylävartaloonsa sekä kehittyä vielä kokonaisvaltaisesti.

Ura
---

### Seuraura

DiPietron kasvattajaseura on Amherstburg MHA. Kauden 2014–2015 hän pelasi suurimmaksi osaksi Sun County Panthersin AAA-junioreissa, mutta DiPietro pelasi yhden sarjaottelun myös GOJHL-junioriliigan Leamington Flyersissa. Hän edusti myös Team Alliancea OHL Gold Cup -turnauksessa, joka päättyi hopeaan sekä Team Ontarioa Canada Gamesissa, jotka päättyivät kultaan.

Windsor Spitfires varasi DiPietron 23. pelaajana OHL:n varaustilaisuudessa 2015. Hän oli varaustilaisuuden ensimmäisenä varattu maalivahti. DiPietro siirtyi joukkueeseen kaudeksi 2015–2016. Hän ja toinen tulokasmaalivahti Mario Culina jakoivat varsin tasaisesti joukkueen torjuntavastuun, kun puolestaan viimeistä juniorivuottaan pelannut Michael Giugovaz kaupattiin joulukuussa 2015 Guelph Stormiin. DiPietro pelasi lopulta suurimman osan kauden otteluista ja torjui 29 runkosarja- ja kolmessa playoff-ottelussa kaksi nollapeliä. Hänen päästettyjen maalien keskiarvonsa oli OHL:n tulokasmaalivahdeista paras, joten DiPietro palkittiin kauden päätteeksi Dinty Moore Trophylla. Hänet valittiin liigan tulokkaiden ensimmäiseen tähdistökentälliseen.

Kaudella 2016–2017 DiPietro nousi Spitfiresin selkeäksi ykkösmaalivahdiksi ja torjui 51 pelaamassaan runkosarjaottelussa kuusi nollapeliä, mikä oli eniten koko OHL:ssä Jeremy Helvigin ohella. Hän tosin pelasi myös kahdeksan ottelua Helvigiä vähemmän. DiPietro valittiin liigan kolmanteen tähdistökentälliseen. Spitfiresin OHL-kausi päättyi jo pudotuspelien ensimmäisellä kierroksella, mutta joukkue osallistui kuitenkin isäntäjoukkueena Memorial Cup -lopputurnaukseen, joka Spitfires myös voitti. DiPietro palkittiin turnauksen parhaana maalivahtina Hap Emms Memorial Trophylla ja valittiin tähdistökentälliseen. Hän pelasi kauden aikana myös CHL Top Prospects Gamessa.

Vancouver Canucks varasi DiPietron kolmannella kierroksella 64. pelaajana NHL:n varaustilaisuudessa 2017. Kaudella 2017–2018 hän voitti taas OHL:n nollapelitilaston torjuttuaan 56 runkosarjaottelussa seitsemän nollapeliä, mikä oli myös Spitfiresin seurahistorian yhden kauden ennätys. DiPietro palkittiin kauden päätteeksi liigan parhaana maalivahtina ja valittiin ensimmäiseen tähdistökentälliseen.

Toukokuussa 2018 DiPietro teki kolmivuotisen tulokassopimuksen Vancouver Canucksin kanssa. Seura lähetti hänet syksyn harjoitusleirin päätteeksi vielä Spitfiresin OHL-joukkueeseen. Joulukuussa Spitfires kauppasi DiPietron sekä toisen ja neljännen kierroksen varausvuorot Ottawa 67’siin vaihdossa neljään toisen kierroksen varausvuoroon sekä ehdolliseen yhteen toisen ja kahteen kolmannen kierroksen varausvuoroon.

### Maajoukkueura

DiPietro edusti Kanadaa MM-kilpailuissa vuonna 2018. Hän toimi joukkueen kolmosmaalivahtina, eikä DiPietro mahtunut lopulta kertaakaan Kanadan kokoonpanoon. Hän oli joukkueen ainoa NHL:n ulkopuolelta kisajoukkueeseen valittu pelaaja. DiPietro pelasi myös alle 20-vuotiaiden MM-kilpailuissa vuonna 2019, jolloin hän toimi Kanadan selkeänä ykkösmaalivahtina. DiPietrolla oli turnauksen paras päästettyjen maalien keskiarvo (1.23). Valmennus valitsi hänet joukkueensa turnauksen yhdeksi kolmesta parhaasta pelaajasta. DiPietro valittiin myös sekä Venäjää vastaan pelatun alkulohkon ottelun että Suomea vastaan pelatun puolivälieräottelun päätteeksi Kanadan ottelun parhaaksi pelaajaksi.

DiPietro edusti Kanadaa myös alle 18-vuotiaiden MM-kilpailuissa vuonna 2017, jolloin hän toimi myös joukkueensa kolmosmaalivahtina, eikä mahtunut kertaakaan Kanadan kokoonpanoon. DiPietro pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän kantoi suurimman osan Kanadan torjuntavastuusta ja pelasi kolme ottelua. DiPietro pelasi myös World U-17 Hockey Challengessa vuonna 2015. Hänellä oli turnauksen paras päästettyjen maalien keskiarvo (2.45).

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2014–2015 | Leamington Flyers | GOJHL | 1 | 1 | 0 | 0 | 60 | 2 | 0 | 2.00 | 90,5 | – | – | – | – | – | – | – | – |
| 2015–2016 | Windsor Spitfires | OHL | 29 | 16 | 8 | 2 | 1644 | 67 | 2 | 2.45 | 91,2 | 3 | 1 | 2 | 190 | 11 | 0 | 3.48 | 86,9 |
| 2016–2017 | Windsor Spitfires | OHL | 51 | 30 | 12 | 6 | 2935 | 115 | 6 | 2.35 | 91,7 | 7 | 3 | 4 | 436 | 18 | 0 | 2.48 | 91,7 |
|  | Windsor Spitfires | M-Cup | – | – | – | – | – | – | – | – | – | 4 | 4 | 0 | 240 | 8 | 0 | 2.00 | 93,2 | Ykköstähdistö |
| 2017–2018 | Windsor Spitfires | OHL | 56 | 29 | 21 | 4 | 3267 | 152 | 7 | 2.79 | 91,0 | 6 | 2 | 4 | 342 | 16 | 0 | 2.81 | 93,4 | Ykköstähdistö |
| 2018–2019 | Windsor Spitfires | OHL | 21 | 11 | 8 | 1 | 1241 | 48 | 1 | 2.32 | 92,0 | – | – | – | – | – | – | – | – |
|  | Ottawa 67’s | OHL |  |  |  |  |  |  |  |  |  |  |  |  |  |  |  |  |  |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2019 | JMM | 4 | 2 | 2 | 243 | 5 | 1 | 1.23 | 95,2 |

Lähteet
-------

* Michael DiPietro The Internet Hockey Databasessa (englanniksi)
* Michael DiPietro Eurohockey-sivustolla (englanniksi)
* Michael DiPietro *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Michael DiPietro *Elite Prospects*. Everysport Media Group AB.  (englanniksi)
2. ↑  Michael DiPietro Stats, Profile, Bio, Analysis and More *sportsforecaster.com*. XML Team Solutions, LLC. Viitattu 6.6.2018. (englanniksi)
3. ↑  SPITS AGREE TO TERMS WITH AMHERSTBURG’S DIPIETRO *windsorspitfires.com*.  19.5.2015. Windsor Spitfires. Viitattu 6.6.2018. (englanniksi)
4. 1 2  Michael DiPietro The Internet Hockey Databasessa (englanniksi)
5. ↑  2017 Sherwin-Williams CHL/NHL Top Prospects Game Rosters *sherwin-williamstopprospects.ca*.  14.12.2016. Canadian Hockey League.  Arkistoitu 24.11.2018. Viitattu 6.6.2018. (englanniksi)
6. 1 2  Canucks sign goaltender Michael DiPietro  31.5.2018. Vancouver, B.C.:  Vancouver Canucks. Viitattu 6.6.2018. (englanniksi)
7. ↑  MM-yllättäjälle NHL-sopimus! *suomikiekko.com*.  1.6.2018. Nordic Sport Media. Viitattu 6.6.2018.
8. ↑  Camp Cuts: Michael DiPietro heads back to the OHL to break some records Vancouver Courier. Viitattu 3.1.2019. (englanniksi)
9. ↑  DiPietro to Ottawa as 67’s swing deal for Spitfires goalie - Ottawa 67s *ottawa67s.com*. Ottawa 67’s. Viitattu 3.1.2019. (englanniksi)
10. ↑  BEST PLAYER OF THE GAME SELECTED BY THE TEAM (pdf)  6.1.2019. IIHF.  Arkistoitu 3.3.2021. Viitattu 9.1.2019. (englanniksi)
11. ↑  Michael DiPietro Eurohockey-sivustolla (englanniksi)

Kanadan joukkue – Jääkiekon MM-kilpailut 2018
1 DiPietro |
3 Edmundson |
5 Ekblad |
6 Pulock |
7 Eberle |
8 Turris |
10 Schenn (**A**) |
11 Pageau |
12 Bailey |
13 Barzal |
17 Schwartz |
18 Dubois |
21 Jost |
25 Nurse |
27 Murray |
30 McElhinney |
35 Kuemper |
44 Vlasic |
52 Chabot |
53 Horvat |
55 Parayko |
72 Beauvillier |
90 O’Reilly (**A**) |
93 Nugent-Hopkins |
97 McDavid (**C**) |
Valmentaja Bill Peters

Kanadan joukkue – Jääkiekon MM-kilpailut 2021
2 Schneider |
5 Bernard-Docker |
6 Miller (**A**) |
8 Foudy |
11 Anderson-Dolan |
13 Vilardi |
14 Henrique (**C**) |
17 Danforth |
21 Paul |
22 Hagel |
25 Power |
26 Walker |
27 Bunting |
28 Brown (**A**) |
33 Hill |
35 Kuemper |
38 Ferraro |
44 Comtois |
65 DiPietro |
70 Stecher |
73 Pirri |
74 Beaudin |
88 Mangiapane |
91 Perfetti |
Valmentaja Gerard Gallant